Covid-19 se geldlesse - Jou Geld | Solidariteit WêreldJou Geld | Solidariteit Wêreld
Tuis › Artikels › Covid-19 se geldlesse
Die Covid-19-pandemie het ons baie lesse geleer en baie permanente veranderings meegebring, een waarvan is hoe ons ons geld bestee en bestuur.
Sommige was dalk pynlik, sommige was dalk behulpsaam en voordelig en die meeste was dalk nie nuut nie, maar die virus het hulle nogtans op ons afgedwing. Kom ons kyk na die lesse uit die konneksie tussen die virus en goeie en behoorlike geldgewoontes.
Leef soos 'n minimalis
Dit is die basislyn wat alle ander kwessies omsluit. Om sonder onnodige (en duur) versierings en foefies te leef is iets wat die pandemie ons gedwing het om te doen, maar dit behoort 'n ewigdurende doelwit te wees.
"Dit gaan alles daaroor om te besef dat ons nie baie benodig om gelukkig te lewe nie. Buitensporige verbruikersbesteding – groter huis, beter voertuig, meer klere, die nuutste elektronika ens. het ons begeertes na 'n vlak hoër opgestoot en veroorsaak dat geluk altyd buite bereik bly," sê lewensversekeringspesialiste Ageas Federal in 'n blog-pos. "Om 'n eenvoudige lewe te lei, te fokus op wat jy benodig, begeertes te verminder en gesonde bestedingsgewoontes te ontwikkel, verseker nie net finansiële voorspoed nie, maar dra ook by tot geestelike en emosionele welstand."
Die euwels van krediet
Gepaardgaande met 'n minimalistiese lewe is die dissipline om voortdurende en groot kredietaankope af te sweer. Amitava Chakabarty van Financial Express sê die huidige lae- rentekoersomgewing, soos tans in Suid-Afrika heers, mag mense uitlok om langtermynbates soos motors en vaste bates soos eiendom te koop. "Om 'n langtermynlening te neem, skep egter 'n verpligting om toekomstige inkomste uit te gee om die lening terug te betaal. Sou 'n verlies aan inkomste ontstaan weens een of ander noodgeval, soos die Covid-9-pandemie, vererger dit die finansiële swaarkry. Dit is dus beter om onnodige aankope op krediet te vermy om toekomstige finansiële laste te verminder."
Tel die klein dingetjies bymekaar
Saam met die veranderinge aan ons daaglikse roetines, het ons nou meer tyd gehad om oor ons normale bestedingsgewoontes na te dink. Om meer dikwels tuis te wees, het jou laat besef hoeveel daardie wegneemkoffies en middagetes op kantoor gekos het. Om die waarheid te sê, ons bereken dikwels die kostes van groot aankope soos 'n kar, huis of selfs huistoestelle, maar ons staan min stil om te dink hoeveel ons elke dag op klein dingetjies mors. Klein veranderinkies sal mettertyd tot groot besparings lei.
Dink (ook) lang termyn
Op hierdie presiese tydstip skarrel mense rond om kop bo water te hou en te oorleef en dit is verstaanbaar. Dikwels lewe ons vrolik van dag tot dag en fokus op ons onmiddellike behoeftes, soos huur, kos en selfs plesier. Maar hierdie pandemie sal nie vir ewig aanhou nie en om voorsiening te maak vir lewensmiddele is nou meer noodsaaklik as ooit. "So, terwyl dit billik is vir jou begroting om voorsiening te maak vir korttermyndoelwitte, soos 'n vakansie, is dit ook belangrik dat jy jou langtermyndoelwitte prioritiseer. Dink daaraan as 'n kontant betaling op jou toekoms, 'n belegging waarvoor jy jouself beslis later sal bedank wanneer jy dit die nodigste het,", skryf die IOL Persoonlike Finansiesspan. Moet dus nie fokus verloor wanneer dit kom by spaar vir aftrede en 'n deposito op 'n duursame, waardevermeerderende bate soos 'n huis nie.
Bou aan 'n noodfonds
Dit mag na 'n gemeenplaas klink, maar dit is werd om herhaal te word want dit word steeds grootliks verontagsaam. "'n Noodfonds kan jou help om kop bo water te hou in tye van finansiële krisis. So 'n fonds behoort 'n minimum van 6 – 12 maande van die gesin se inkomste te wees. Die fonds moet ook vinnig en maklik beskikbaar wees as kontant, indien en wanneer benodig. Die belangrikste van alles is dat die fonds as onaantasbaar beskou moet word – slegs beskikbaar vir gebruik in 'n noodgeval," sê Ageas Federal.